13. ΝΟΜΟΘΕΤ. ΔΙΑΤΑΓΜΑ υπ’ αριθ. 3858 της 7/10 Οκτ. 1958 Περί τρόπου εξοφλήσεως καθυστερουμένων οφειλών προς Αστικούς Καταναλωτικούς Συνεταιρισμούς κλπ., οφειλέτας του Δημοσίου εκ δανείων. Άρθρ.1.-Οφειλαί μελών Διοικητικών Συμβουλίων Αστικών Καταναλωτικών Συνεταιρισμών ή Ενώσεων αυτών, εκ συναλλαγματικών μεταβιβασθεισών δι’ οπισθογραφήσεως προς Τράπεζαν, λόγω ενεχύρου χορηγηθέντος υπ’ αυτής δανείου, τη εγγυήσει του Ελλην. Δημοσίου, ως και αι οφειλαί των μελών του Διοικητικού Συμβουλίου των ως άνω Συνεταιρισμών εκ συμβάσεων δανείων χορηγηθέντων εις τους ως άνω Συνεταιρισμούς υπό Τραπεζών, τη εγγυήσει του Ελλην. Δημοσίου, θεωρούνται απεσβεσμέναι αφ’ ης τα μέλη ταύτα απεχώρησαν της Διοικήσεως των λαβόντων το δάνειον Συνεταιρισμών ή Ενώσεων και απηλλάγησαν κατά τας διατάξεις του οικείου καταστατικού πάσης έναντι τούτων ευθύνης. Άρθρ.2.-Συντρεχούσης περιπτώσεως καθυστερήσεως οφειλής Αστικού Καταναλωτικού Συνεταιρισμού ή Ενώσεων τοιούτων Συνεταιρισμών, τη εγγυήσει του Κράτους, καθίστανται μέχρι της πλήρους μετά των προς 9ο/ο τόκων εξοφλήσεως της εν λόγω οφειλής, οφειλέται του Δημοσίου, πάντες οι επί οιωδήποτε τίτλω οφειλέται του ως άνω Συνεταιρισμού ή Ενώσεως Συνεταιρισμών, δια ποσόν έκαστος ίσον προς την προς τον αυτόν Συνεταιρισμόν ή Ένωσιν Συνεταιρισμών οφειλήν αυτού. Ο ανωτέρω κανών εφαρμόζεται και επί περιπτώσεων διαλυθέντων Αστικών Καταναλωτικών Συνεταιρισμών ή διαλυθεισών Ενώσεων τοιούτων Συνεταιρισμών, εφόσον δε οι Συνεταιρισμοί μέλη τούτων, υφίστανται, ούτοι εξομοιούνται από απόψεως ευθυνών ως Νομικού Προσώπου, προς απ’ ευθείας δανεισθέντας Συνεταιρισμούς. Άρθρ.3.-Ο κατ’ εφαρμογήν του προηγουμένου άρθρου προσδιορισμός των οφειλετών και της οφειλής εκάστου, ενεργούνται δι’ αποφάσεων του Υπουργού Οικονομικών, οριζουσών και το Ταμείον εφ’ ου θα γίνη η βεβαίωσις του ποσού, από δε της πραγματοποιήσεως ταύτης, η οφειλή επιβαρύνεται με τας προσαυξήσεις τας καταλογιζομένας επί πάσης προς το Δημόσιον οφειλής. Άρθρ.4.-Αι διατάξεις του παρόντος Ν.Δ/τος εφαρμόζονται εφ’ οιουδήποτε Συνεταιρισμού ετέρου σκοπού, οφειλέτου τη εγγυήσει του Ελληνικού Δημοσίου εξαιρέσει των Γεωργικών Συνεταιρισμών. Άρθρ.5.-Αι λεπτομέρειαι εν τη εφαρμογή του παρόντος Ν.Δ/τος κανονίζονται δι’ αποφάσεως του Υπουργού των Οικονομικών. Άρθρ.6.-Η ισχύς του παρόντος Ν.Δ/τος άρχεται από της δημοσιεύσεως αυτού εις την Εφημερίδα της Κυβερνήσεως. 